宿興慶池通軒示同志
作者：張載
朝代：宋

paragraphs: 清湘庭下千竿竹，百尺斑斕聳蒼玉。
通軒軒外萬頃陂，陂接南山天與齊。
唐基一壞半禾黍，舉目氣象增愁思。
我來正當搖落時，塵埃七日無人知。
東平叔子信予友，問學不厭堅相隨。
叔子莫痛鳳沼湮，又莫悲愁花萼墮。
所憂聖道久榛塞，富貴浮雲空點涴。
明發予西叔且東，高談更爲通宵坐。